Diari Oficial de la Generalitat Valenciana


Sumari del DOGV 8130, del 19-09-2017 (2017/7905)

RESOLUCIÓ de 28 d'agost de 2017, de la Direcció General de Medi Natural i d'Avaluació Ambiental, per la qual s'ordena la publicació de l'estimació d'impacte ambiental corresponent a l'expedient número 85/16-AIA Altea.
-------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8130

Data del DOGV
:   19-09-2017

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2017/7905


Data del document
:   28-08-2017

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Resolució

Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural
    * impacte ambiental

RESOLUCIÓ de 28 d'agost de 2017, de la Direcció General de Medi Natural i d'Avaluació Ambiental, per la qual s'ordena la publicació de l'estimació d'impacte ambiental corresponent a l'expedient número 85/16-AIA Altea. [2017/7905]  
De conformitat amb l'article 31.5 del Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament per a l'execució de la Llei 2/1989, de 3 de març, d'impacte ambiental, el qual estableix la publicació en el Diari Oficial de la Generalitat Valenciana de l'estimació d'impacte ambiental, resolc:  
  
  
Publicar en el Diari Oficial de la Generalitat Valenciana l'estimació d'impacte ambiental corresponent a l'expedient 85/16-AIA Altea.  
  
  
«Estimació d'impacte ambiental  
Expedient: 85/16-AIA.  
Projecte: instal·lació de boies d'amarratge de baix impacte en la badia d'Altea.  
Òrgan promotor substantiu: Ajuntament d'Altea (Alacant).  
Localització: badia d'Altea, illot de l'Olla (nord i sud) i el Mascarat.  
  
  
Descripció del projecte:  
L'objecte del projecte és delimitar certes zones d'ancoratge habitual per part d'embarcacions de recreació en la badia d'Altea, en l'àmbit del parc natural i LIC de Serra Gelada. Per a evitar els danys produïts per les àncores de les embarcacions, es projecta instal·lar boies d'amarratge que permeten compatibilitzar les visites als espais protegits evitant els perjuís per als fons marins.  
El projecte divideix l'actuació en dues fases, una primera per a dotar a la zona de boies d'amarratge d'ús públic i una segona fase que preveu la instal·lació de boies d'amarratge per a ús exclusiu de vaixells de l'administració.  
S'ubicaran dins de l'àmbit del Pla d'ordenació de recursos naturals (PORN) del parc natural, en zona 5 (àrea marina de la badia de Benidorm, Serra Gelada, l'Albir i badia d'Altea), en l'àrea 5 b, d'activitats compatibles.  
Es cobriran dues zones que van quedar desproveïdes de camps de boies en instal·lacions que es van realitzar anteriorment en el parc natural i LIC de Serra Gelada. Aquestes zones són les circumdants a l'illot de l'Olla (nord i sud) i el Mascarat, en el litoral del municipi d'Altea.  
  
En el projecte s'han estudiat diferents zones i diferents factors per a la seua ubicació, a fi de determinar les alternatives d'ubicació més idònies.  
D'altra banda s'han estudiat alternatives per a determinar el disseny i la tipologia dels ancoratges d'acord amb les embarcacions més habituals, usos i característiques de les zones d'ancoratge així com les condicions de vent i onatge que dominen el clima marítim de la zona d'actuació. S'ha arribat a la conclusió que la més avantatjosa per als fons arenosos i praderies de Posidonia oceanica és l'helicoïdal tipus Narval-Helix-Nautiscaphe (doble) per la fiabilitat del sistema, el seu baix cost i el seu reduït impacte sobre el medi. I per als fons durs, el sistema d'ancoratge per mitjà de tacs químics, pel fet que és el que confereix més seguretat, és de menor cost i ha sigut provat nombroses vegades en tot tipus d'obres marítimes que requereixen l'ancoratge d'estructures. Consisteix en el trepatge de la roca, introducció d'una vareta d'acer inoxidable i farciment d'una resina especial que li atorga una gran resistència.  
Cada sistema d'ancoratge disposarà també una línia d'ancoratge entre 0-10 m de profunditat. Composta per grilló d'acer inoxidable recte, anella giratòria galvanitzada, dues boies de mig fons d'11 l. una boia d'ancoratge amb biela passant de 62 mm de PEAD, un gaiatell d'amarratge de 19 cm de diàmetre, 19.2 metres de cap d'amarratge de poliamida de 22 mm de grossària i diversos guardacaps.  
Es preveu la instal·lació d'un total de 12 punts d'ancoratge, 8 en l'illot de l'Olla i 4 en el Mascarat.  
Les coordenades dels punts previstos per a la instal·lació dels sistemes d'amarratge i l'elecció del tipus de sistemes són els següents:  
  
  
Tramitació administrativa:  
S'inicia l'expedient el 23 d'abril de 2015 a partir de la remissió de la documentació en cd per part del Servei Territorial de Medi Ambient d'Alacant (expedient 45/15-CON), després de la remissió d'aquesta per part del Servei Provincial de Costes en la sol·licitud de concessió administrativa per a l'ocupació de domini públic maritimoterrestre, per part de l'Ajuntament d'Altea (expedient CN02/14/03/0012).  
  
El 2 de març de 2016 amb la remissió dels informes de la Subdirecció General de Medi Natural, s'inicia l'expedient 85/16-AIA per tractar-se d'un projecte sotmés a estimació d'impacte ambiental, en aplicació de l'article 109.c del Decret 58/2005 pel qual s'aprova el PORN de la Serra Gelada i la seua zona litoral.  
A l'expedient s'incorporen els informes següents:  
- Informe de 23 d'abril de 2015, de l'enginyer forestal de la demarcació forestal d'Altea, en què s'indica que requereix sotmetre's a estimació d'impacte ambiental la instal·lació i que no hi ha afeccions a altres béns catalogats.  
- Informe de 18 de febrer de 2014, del Servei de Gestió d'Espais Naturals en què trasllada la normativa aplicable del PORN de la Serra Gelada, així com la necessitat d'habilitar i assignar llocs per a l'ancoratge per a evitar l'afecció dels nombrosos ancoratges que es produeixen per a evitar danys a la praderia de Posidònia, conclou que la implantació de la xarxa amb ancoratges en el fons marí de baix impacte que es projecta resulta positiva a fi de conciliar els valors del parc natural amb el desenvolupament sostenible de l'activitat turística nàutica. Indica així mateix la necessària col·laboració entre les diferents administracions i organismes interessats.  
- Resolució de 3 de febrer de 2015, de la Direcció General de Medi Natural sobre valoració preliminar de repercussions sobre la Xarxa Natura 2000, que conclou que el projecte no tindrà efectes apreciables sobre la Xarxa Natura 2000, per la qual cosa es considera que el projecte no requereix sotmetre's a avaluació detallada dels seus efectes sobre Xarxa Natura 2000, de conformitat amb el que estableix el Decret 60/2012, de 12 d'abril, del Consell.  
  
Consideracions ambientals:  
La zona marina en què es projecta la instal·lació es troba inclosa en el Parc Natural i Reserva Marina de la Serra Gelada, està enclavada a més en l'espai de Xarxa Natura 5326 LLQ de Serra Gelada i Litoral Marina Baixa, l'objecte del qual en l'àmbit marí és fonamentalment la defensa de la Posidonia oceanica i el seu hàbitat, considerat com a prioritari.  
En les normes generals del PORN (arts 47 i 61) s'estableix que l'ancoratge només està permés en els llocs assignats i habilitats a aquest efecte.  
En la normativa particular, la localització de les boies en la zona de l'illa de l'Olla i la Galera correspon a la denominada «zona d'activitats compatibles àrea 5B», en què resulta aplicable l'article 107.f, que assumeix com a ús compatible l'amarratge en boies instal·lades amb aquest fi i l'article 109.c, en què indica que se sotmetrà a estimació d'impacte ambiental, la instal·lació de mètodes artificials per a l'amarratge d'embarcacions.  
L'objecte del projecte és eliminar l'efecte negatiu que produeix l'ús de les àncores com a sistema d'ancoratge per part de les nombroses embarcacions que de manera estacional accedeixen a aquests llocs que presenten comunitats mediterrànies importants i endèmiques com les praderies de Posidonia oceanica, i aconseguir evitar la degradació física de les comunitats marines d'alt valor ecològic.  
En l'estudi d'impacte ambiental es descriu la situació operacional amb la localització de les biocenosis marines presents en el litoral d'Altea, i en concret en l'entorn de l'Illa de l'Olla i zona del Mascarat, on està previst ubicar la instal·lació de les boies d'amarratge objecte del projecte. S'ha analitzat la presència de les praderies de Posidònia determinant la densitat de feixos i el grau de cobertura en 12 estacions de mostreig coincidents amb els 12 punts on s'ubicaran les instal·lacions. Després de les prospeccions realitzades, es conclou que la praderia localitzada al voltant de l'illa de l'Olla presenta uns percentatges de cobertura de Posidonia oceanica elevats, que es redueixen conformement augmenta la profunditat. En la praderia localitzada en el Mascarat, els valors són molt semblants i igualment indicatius del bon estat de conservació que experimenta la praderia. Si bé s'hi observen zones de mata morta produïdes pels ancoratges de les embarcacions de recreació.  
  
Com a valoració concloent de l'estat preoperacional indica que la zona seleccionada per a la instal·lació dels sistemes d'amarratge presenta un valor ecològic destacable, en especial les praderies de Posidonia oceanica, la protecció de les quals és l'objectiu del present projecte. També indica que la zona presenta una important concurrència d'embarcacions, principalment en els períodes estivals, atretes per diferents causes com són el bany, la pesca, la pràctica d'esports nàutics, el busseig o simplement l'espera d'amarratge en el port; que fondegen lliurement emprant les seues pròpies àncores i produeixen un deteriorament en el medi.  
Entre els principals impactes que considera es poden produir en la fase de construcció es troben els següents:  
- Erosió de la zona d'ancoratge, en una zona d'afecció d'aproximadament un metre de radi en l'entorn dels punts. Serà recuperable sobre els fons sedimentaris i praderia de Posidonia oceanica i irrecuperable en els fons durs.  
- Qualitat de l'aigua: afecció pels possibles vessaments del vaixell i la maquinària hidràulica emprats per a la instal·lació. És un impacte localitzat, reversible, recuperable i discontinu.  
- Sobre la dinàmica litoral: la distància excessiva entre la part alta dels ancoratges i el substrat (en ancoratges units per barra o en ancoratges simples), pot provocar una alteració puntual dels corrents i una desestabilització dels rizomes de Posidonia oceanica veïns, en especial en zones poc profundes. El que originaria un impacte acumulatiu, permanent, reversible i recuperable.  
- Sobre la flora: per destrucció de la coberta vegetal situada just davall de l'ancoratge (30 mm) i un possible deteriorament de la zona adjacent (1 m) en la fase d'instal·lació. No obstant això, una vegada instal·lats, eviten l'impacte generat per les embarcacions que hi alberguen. Es tracta d'un impacte negatiu, reversible recuperable i puntual en la fase de construcció. Mentre que en la fase de funcionament es tracta d'un impacte positiu, permanent, extensiu, reversible recuperable i continu.  
- Sobre la fauna: en concret sobre la destrucció directa de les espècies bentòniques, de forma semblant a la descrita sobre la flora, la destrucció de la cobertura animal just davall de l'ancoratge (30 mm), i un possible deteriorament de la zona adjacent, evitant per un altre costat que aquests efectes es produïsquen per l'acció de les embarcacions que ja no fondejaran amb les seues pròpies àncores. Es pot produir així mateix una fugida de les espècies nectòniques per les molèsties per soroll i vibracions de les embarcacions de gran tonatge i les ferramentes hidràuliques utilitzades per a la instal·lació (i eventualment per a la substitució o reparació dels ancoratges).  
- Sobre el paisatge per la presència de les boies en la superfície de l'aigua, encara que a causa de la seua escassa grandària (60 cm), la conca visual es redueix directament segons l'alçària de l'onada.  
- Sobre la navegació i les pesqueries artesanals pot suposar un obstacle per a la navegació i un destorb per a les labors habituals. No obstant això, normalment no pesquen en la zona d'instal·lació dels amarratges.  
En el seu conjunt els impactes que pot generar l'actuació es consideren compatibles amb la correcta gestió del medi.  
Les mesures correctores previstes es refereixen fonamentalment en la fase de construcció a la correcta instal·lació de les boies i de la línia d'amarratge, així com a la reducció de les emissions gasoses i acústiques de les embarcacions de gran tonatge emprades per a la instal·lació, ajustant-les als nivells establits per la legislació vigent.  
En la fase de funcionament se cenyeix que a través del seguiment que s'estableix en el programa de vigilància ambiental es garantisca el control mediambiental de la infraestructura.  
Es té prevista com a mesura correctora en la fase d'abandó la retirada de la totalitat dels elements que componen la instal·lació.  
S'estableix un programa de vigilància ambiental durant la fase de construcció (control d'emissions gasoses i acústiques, i residus). En la de funcionament, per al manteniment de la línia d'amarratge: amb periodicitat mensual (revisió de la línia de boies), trimestral (revisió de la línia d'ancoratge i l'ancoratge), semestral (canvi de la línia de boia) i per al manteniment de l'ancoratge.  
Respecte a la comprovació de l'estat de les comunitats, preveu un control anual de mesurament de la densitat de feixos de fanerògames marines (Posidonia oceanica i Cymodocea nodosa) i mesurament de la cobertura presentada per les praderies de les citades fanerògames marines en cada un dels ancoratges.  
Cal assenyalar respecte d'això que en l'annex 7 de la memòria del projecte (manteniment de les instal·lacions) es proposa un programa de manteniment amb periodicitat anual, que contradiu el que preveu el programa de vigilància i seguiment de l'estudi d'impacte ambiental. Per això resulta necessari establir que prevaldrà la periodicitat que s'indica en aquest últim.  
Per això, efectuada l'anàlisi anteriorment exposada, i a la vista dels informes emesos i les mesures correctores previstes, es desprén que de la seua execució i funcionament no és d'esperar impactes ambientals negatius significatius, sinó tot el contrari, és d'esperar un efecte positiu que pot permetre la recuperació dels valors de les praderies de fanerògames marines i evitar el deteriorament per acció de l'ancoratge per mitjà d'ancoratges indiscriminats de les embarcacions de recreació. Resulta una actuació compatible amb els valors naturals existents en l'àmbit marí del Parc Natural de Serra Gelada.  
  
Consideracions jurídiques  
El projecte examinat constitueix un dels supòsits en què resulta preceptiva la formulació d'una estimació d'impacte ambiental, prèvia a la resolució administrativa que s'adopte per a l'aprovació definitiva d'aquell, segons es desprén de l'article 109.c del Decret 58/2005, d'11 de març, del Consell de la Generalitat, pel qual s'aprova el Pla d'ordenació de recursos naturals de la Serra Gelada i la seua zona litoral.  
  
En l'expedient s'han observat els tràmits previstos en el Decret 162/1990 pel qual s'aprova el Reglament per a l'execució de la Llei 2/1989, d'impacte ambiental de la Comunitat Valenciana i en les altres disposicions que se li apliquen.  
L'article 13 del Decret 158/2015, de 18 de setembre, del Consell, pel qual s'aprova el reglament orgànic i funcional de la Conselleria d'Agricultura, Medi Ambient, Canvi Climàtic i Desenvolupament Rural, modificat pel Decret 80/2016, d'1 de juliol, atribueix a la Direcció General de Medi Natural i Avaluació Ambiental competència sobre avaluació ambiental estratègica i de projectes.  
  
Per tot això, fent ús de les facultats que tinc legalment atribuïdes, formule la següent, resolució:  
  
Primer  
Estimar acceptable, només als efectes ambientals i sense perjuí de l'obtenció prèvia de les autoritzacions sectorials que se li apliquen, el projecte d'instal·lació de boies d'amarratge de baix impacte en la badia d'Altea, promogut per l'Ajuntament d'Altea, sempre que es desenvolupe amb les previsions de la documentació presentada que hi ha en l'expedient i s'adopten les mesures indicades en l'apartat segon.  
  
  
Segon  
Addicionalment a les mesures adoptades en el projecte, s'estableixen les condicions següents:  
1. S'adoptaran les mesures que establisquen les autoritzacions i concessions sectorials en matèria de seguretat marítima i ocupació del domini públic maritimoterrestre.  
2. Es realitzarà una gestió adequada dels residus generats d'acord amb la seua tipologia en totes les fases de la seua execució i funcionament.  
3. Si apareixen elements del patrimoni cultural durant les obres d'instal·lació, se suspendran i s'actuarà d'acord amb el que estableix la Llei 4/1998, d'11 de juny, del patrimoni cultural valencià.  
  
4. En virtut de les competències sobre l'espai natural i d'allò que ha informat el Servei de Gestió d'Espais Naturals, es mantindrà la col·laboració entre administracions que proposa així com l'assessorament de l'esmentat departament.  
5. Es remetrà un informe anual a l'òrgan gestor del Parc Natural de Serra Gelada amb els resultats del programa de vigilància i seguiment ambiental establit en l'estudi d'impacte ambiental, en què s'inclouran les incidències que s'hagen produït, si és el cas, llevat que es produïsquen incidències rellevants que es desvien dels impactes esperats, i en aquest cas es remetrà un informe extraordinari a la Direcció General de Medi Natural, per si cal adoptar mesures complementàries a les previstes.  
  
Tercer  
Notificar a les persones interessades que contra la present resolució, per ser un acte de tràmit, no es pot interposar cap recurs; sense perjuí que puguen utilitzar-se els mitjans que en defensa dels seus drets s'estimen pertinents.  
  
Quart  
Publicar en el Diari Oficial de la Generalitat Valenciana la present estimació d'impacte ambiental, d'acord amb el que disposa l'article 31 de l'esmentat Decret 162/1990, de 15 d'octubre.  
  
València, 2 de juny de 2017.- El director general de Medi Natural i d'Avaluació Ambiental: Antoni Marzo i Pastor.»  
  
València, 28 d'agost de 2017.- El director general de Medi Natural i d'Avaluació Ambiental: Antoni Marzo i Pastor.